Die 19de FIFA Sokker-Wêreldbekertoernooi (Afrikaans: "FIFA Sokker-Wêreldbekertoernooi in 2010"; Engels: "FIFA World Cup South Africa 2010") is vanaf 11 Junie tot 11 Julie 2010 in Suid-Afrika aangebied. Dit is die eerste keer dat 'n Afrikaland die kans gekry het om hierdie tweede grootste sportfees ter wêreld (naas die Olimpiese Somerspele) te organiseer, nadat FIFA net aansoeke van dié vasteland toegelaat het; Suid-Afrika is bo Marokko en Egipte gekies. Na die Rugbywêreldbeker 1995 en die Krieketwêreldbeker 2003 was dit die derde Wêreldbekertoernooi in een van Suid-Afrika se gewildste sportsoorte; na Engeland was Suid-Afrika die tweede land wat hierdie drie toernooie gehuisves het. Die FIFA Sokker-Konfederasiebeker in 2009 het as voorbereiding vir die gasheerland gedien.